Emeritusprofessori Olavi Ylikorkala http://www.is.fi/haku/?search-term=olavi+ylikorkala ehdotti Helsingin Sanomissa, että sairaalalaskussa mainittaisiin myös hoidon todellinen hinta. Näin "voitaisiin valistaa kansaa siitä, miksi veroja kerätään ja mitä niillä voidaan saada". (HS 21.2.)
HERÄTTEEN ehdotukselleen Ylikorkala oli saanut HS:n hallintopäälliköltä Jaakko Lähteenmaaltahttp://www.is.fi/haku/?search-term=jaakko+lahteenmaalta, joka oli lehdessään kirjoittanut vaikeaan sydänvaivaan saamastaan sairaalahoidosta otsikolla "On lottovoitto sairastaa Suomessa".
Suomen järjestelmässä potilas saa sairaalavuorokausien hinnalla (Helsingissä nyt 32,50 euroa/vrk) kaikki hoitotoimet. Lähteenmaan tapauksessa HUS:lta menee Helsingille yli 12000 euron lasku. (HS 23.2.)
Hoidon todellinen hinta saadaan selville juuri siksi, että sairaanhoitopiiri perii todelliset kulut kotikunnalta lähes lääketabletin tarkkuudella.
Ylikorkalan ehdotus hinnan lisäämisestä informaatioksi asiakkaan laskuun ei kuitenkaan toteutune. On pätevästi huomautettu, että osa potilaista voisi kokea tiedon syyllistäväksi: näin kalliiksi sinä meille tulet.
Keskustelu aiheesta avaa silti silmiä. Tulee osoitetuksi, että hyvinvointiyhteiskunta tukee myös niitä, jotka eivät hae "fattasta rahaa".
JULKISEN terveydenhuollon tilaa on muodikasta voivotella. Lähteenmaan pohjustama keskustelu osoittaa sairaanhoidon mainettaan paremmaksi. Kun hätä on suuri, hyvää hoitoa saa nopeasti, ja lasku jää kohtuulliseksi.
Erikoissairaanhoitoa ongelmallisempi taso on perusterveydenhuolto, jonka kehittäminen on varojenjaossa jäänyt lapsipuolen asemaan. Se näkyy ruuhkaisissa terveyskeskuksissa, joista ei tahdo saada aikoja lääkärin vastaanotolle.
Tässäpä pohdittavaa niille, jotka tekevät maakuntasotea hallinto edellä.